РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број:06-2/203-22

16. децембар 2022. године

Б е о г р а д

ЗАПИСНИК

12. СЕДНИЦЕ ОДБОРА ЗА ФИНАНСИЈЕ, РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА,ОДРЖАНЕ 16. ДЕЦЕМБРА 2022. ГОДИНЕ

Седница је почела у 11,00 часова.

Седници је председавао Верољуб Арсић, председник Одбора.

Седници су присуствовали чланови Одбора: Ана Белоица, Светлана Милијић, Александра Томић, Тијана Давидовац, Душан Бајатовић, Владимир Обрадовић, Мирослав Алексић, Ненад Митровић, Бојана Букумировић, Небојша Зеленовић, Војислав Вујић и Драган М. Марковић.

Седници су присуствовали заменици чланова Одбора Милица Обрадовић (заменик Мирослава Кондића) и Александар Југовић (заменик Николе Радосављевића).

Седници нису присуствовали чланови Одбора Верољуб Стевановић и Розалија Екрес, нити њихови заменици.

Седници су присуствовали и: представници Агенције за спречавање корупције Драган Сикимић, директор, и Иван Васиљевић, помоћник директора у Сектору за опште послове, и представници Комисије за контролу државне помоћи Лука Милошевић, секретар Комисије, и Елена Кнежевић, виши саветник.

На предлог председника, Одбор је, једногласно (14 гласова за), утврдио следећи:

Д н е в н и р е д:

1. Разматрање Извештаја о раду Агенције за спречавање корупције за 2021. годину, који је поднела Агенција за спречавање корупције (број 02-554/22 од 30. марта 2022. године);

2. Давање сагласности на Предлог измена финансијског плана Комисије за контролу државне помоћи за 2022. годину, који је поднела Комисија за контролу државне помоћи (број 400-1522/21-5 од 28. новембра 2022. године);

3. Давање сагласности на Предлог измена финансијског плана Комисије за контролу државне помоћи за 2023. годину, који је поднела Комисија за контролу државне помоћи (број 400-1681/22-3 од 13. децембра 2022. године).

На предлог председника Одбор је, већином гласова (12 гласова за, један уздржан, један није гласао), одлучио да се о другој и трећој тачки дневног реда обави заједнички јединствени претрес, у складу са чланом 76. Пословника Народне скупштине, с тим да се гласање о тачкама обави појединачно.

Пре преласка на рад по утврђеном дневном реду Одбор је, већином гласова (12 гласова за, два нису гласала), усвојио записнике са 9, 10. и 11. седнице Одбора.

**ПРВА ТАЧКА ДНЕВНОГ РЕДА: Разматрање Извештаја о раду Агенције за спречавање корупције за 2021. годину**

Верољуб Арсић је подсетио чланове Одбора да је чланом 39. став 1. Закона о спречавању корупције прописано да Агенција подноси годишњи извештај о свом раду Народној скупштини најкасније до 31. марта текуће године за претходну годину. Агенција за спречавање корупције поднела је, у складу са законом, Извештај о раду за 2021. годину 30. марта 2022. године. Чланом 238. став 2. Пословника Народне скупштине предвиђено је да надлежни одбор након разматрања извештаја подноси Народној скупштини извештај са предлогом закључка, односно препоруке.

Извештај о раду Агенције за спречавање корупције за 2021. годину образложио је Драган Сикимић, директор.

У свом излагању навео је да су Законом о буџету средства за рад Агенције за 2021. годину износила 290.664.000 динара, док су Законом о изменама и допунама Закона о буџету коначно опредељена средства износила 299.897.000 динара. Планирана средства за плате, накнаде и социјална давања су износила 65,86% од укупног износа. Истакао је да је пажљивим праћењем извршења буџета и прерасподелом буџетских средстава Агенција створила услове за финансирање и спровођење свих планираних редовних активности у прописаним роковима, као и да је укупно извршење у 2021. години износило 94,08% од одобрених средстава.

Драган Сикимић је нагласио да је Агенција у 2021. години остварила и приход у корист буџета Републике Србије спровођењем обука за лобисте 1.447.560 динара и, према подацима из Прекршајног суда у Београду, 1.957.000 динара.

Такође, истакао је да је Агенција у току 2021. године била усмерена на унапређење модернизације и дигитализације, како би се одржао корак са убрзаним развојем дигитализације јавне управе у Републици Србији, као и на инфраструктуру и унапређење услова за рад.

У дискусији поводом наведеног извештаја учествовали су чланови Одбора: Небојша Зеленовић, Мирослав Алексић, Владимир Обрадовић, Александра Томић, Ана Белоица и Војислав Вујић, чија су излагања тонски снимана.

На основу члана 238. став 2. Пословника Народне скупштине, Одбор за финансије, републички буџет и контролу трошења јавних средстава је, већином гласова (10 гласова за, три против, два нису гласала), одлучио да поднесе

И З В Е Ш Т А Ј

Одбор за финансије, републички буџет и контролу трошења јавних средстава размотрио је Извештај о раду Агенције за спречавање корупције за 2021. годину, који је Агенција поднела Народној скупштини, на основу члана 39. Закона о спречавању корупције („Службени гласник Републике Србије, бр. 35/19, 88/19, 11/21-аутентично тумачење, 94/21 и 14/22).

Одбор је, поводом разматрања овог извештаја, утврдио Предлог закључка који подноси Народној скупштини на разматрање и усвајање.

За известиоца Одбора и представника предлача на седници Народне скупштине одређен је Верољуб Арсић, председник Одбора.

Као и

П Р Е Д Л О Г

ЗАКЉУЧАК

ПОВОДОМ РАЗМАТРАЊА ИЗВЕШТАЈА О РАДУ АГЕНЦИЈЕ ЗА СПРЕЧАВАЊЕ КОРУПЦИЈЕ ЗА 2021. ГОДИНУ

1. Прихвата се Извештај о раду Агенције за спречавање корупције за 2021. годину.

2. Овај закључак објавити у „Службеном гласнику Републике Србије“.

**ДРУГА И ТРЕЋА ТАЧКА ДНЕВНОГ РЕДА: Давање сагласности на Предлог измена финансијског плана Комисије за контролу државне помоћи за 2022. годину и Давање сагласности на Предлог измена финансијског плана Комисије за контролу државне помоћи за 2023. годину**

Председник је подсетио чланове Одбора да је чланом 19. ст. 1. и 2. Закона о контроли државне помоћи прописано да се средства за рад Комисије за контролу државне помоћи обезбеђују у буџету Републике Србије у оквиру посебног буџетског раздела и из других извора, као и да Савет Комисије утврђује предлог финансијског плана Комисије и доставља га одбору Народне скупштине надлежном за послове финансија на сагласност.

Одбор за финансије, републички буџет и контролу трошења јавних средстава, својим одлукама број 400-1522/21-3 од 23. децембра 2021. године и број 400-1681/22 од 29. септембра 2022. године, дао је сагласност на Предлог финансијског плана Комисије за 2022. годину, односно на Предлог финансијског плана Комисије за 2023. годину.

Народна скупштина Републике Србије је, дана 10. новембра 2022. године, донела Закон о изменама и допунама Закона о буџету Републике Србије за 2022. годину и дана 9. децембра 2022. године, Закон о буџету Републике Србије за 2023. годину, а којима се предвиђају одступања од првобитно утврђених финансијских планова Комисије за контролу државне помоћи.

Имајући у виду наведено, Савет Комисије је донео одлуку о првој измени Финансијског плана Комисије за 2022. годину, и одлуку о првој измени Финансијског плана Комисије за 2023. годину, којима се ови планови усклађују са усвојеним Законом о изменама и допунама Закона о буџету Републике Србије за 2022. годину и Законом о буџету Републике Србије за 2023. годину, које је потом доставио надлежном скупштинском одбору на сагласност.

Секретар Комисије за контролу државне помоћи Лука Милошевић образложио је Предлог измена финансијског плана Комисије за 2022. годину, наводећи да је Комисија ускладила свој финансијски план са донетим изменама и допунама Закона о буџету за текућу годину.

Такође, образлажући Предлог измена финансијског плана Комисије за 2023. годину, навео је да је усвајањем Закона о буџету за 2023. годину дошло до измена опредељених средстава, тако да је Савет Комисије донео финансијски план који је у складу са Законом о буџету.

**Друга тачка дневног реда:**

На основу члана 19. став 2. Закона о контроли државне помоћи („Службени гласник РС“, број 73/19) и члана 55. Пословника Народне скупштине („Службени гласник РС“, број 20/12 – Пречишћен текст), Одбор за финансије, републички буџет и контролу трошења јавних средстава, на 12. седници одржаној 16. децембра 2022. године, је, већином гласова (10 гласова за, три уздржана), одлучио да донесе

О Д Л У К У

о давању сагласности на измене Финансијског плана Комисије за контролу државне помоћи за 2022. годину

ДАЈЕ СЕ САГЛАСНОСТ на Одлуку о првој измени Финансијског плана Комисије за контролу државне помоћи за 2022. годину, у складу са Законом о изменама и допунама Закона о буџету Републике Србије за 2022. годину.

**Трећа тачка дневног реда:**

На основу члана 19. став 2. Закона о контроли државне помоћи („Службени гласник РС“, број 73/19) и члана 55. Пословника Народне скупштине („Службени гласник РС“, број 20/12 – Пречишћен текст), Одбор за финансије, републички буџет и контролу трошења јавних средстава, на 12. седници одржаној 16. децембра 2022. године, је, већином гласова (10 гласова за, три уздржана), одлучио да донесе

О Д Л У К У

о давању сагласности на измене Финансијског плана Комисије за контролу државне помоћи за 2023. годину

ДАЈЕ СЕ САГЛАСНОСТ на Одлуку о првој измени Финансијског плана Комисије за контролу државне помоћи за 2023. годину, у складу са Законом о буџету Републике Србије за 2023. годину.

.

Седница је завршена у 12,20 часова.

Седница је тонски снимана.

СЕКРЕТАР ОДБОРА ПРЕДСЕДНИК

Тијана Игњатовић Верољуб Арсић